РЕГЛАМЕНТ (ЕО) № 1031/2008 НА КОМИСИЯТА
от 19 септември 2008 година
за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално членове 9 и 12 от него,
като има предвид, че:
(1)
Регламент (ЕИО) № 2658/87 създаде номенклатура на стоките, наричана „комбинирана номенклатура“, с цел да отговори едновременно на изискванията на Общата митническа тарифа, на статистиката на външната търговия на Общността и на други политики на Общността във връзка с вноса или износа на стоки.
(2)
С оглед опростяване на законодателството е целесъобразно да се актуализира комбинираната номенклатура и да се адаптира структурата ѝ.
(3)
Необходимо е да се измени комбинираната номенклатура, за да бъдат взети под внимание промените в изискванията във връзка със статистиката и с търговската политика, промените, които са направени, за да бъдат изпълнени международни задължения, да се отговори на развитието на технологиите и търговията и необходимостта от уеднаквяване или внасяне на яснота в текстовете.
(4)
В съответствие с член 12 от Регламент (ЕИО) № 2658/87 приложение I към същия регламент следва да бъде заменено, считано от 1 януари 2009 г., от пълен вариант на комбинираната номенклатура заедно с автономните и конвенционалните равнища на митата, така както произтича от приетите от Съвета или от Комисията мерки.
(5)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕИО) № 2658/87 се заменя с текста на приложението към настоящия регламент.
Член 2
Настоящият регламент влиза в сила на 1 януари 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 септември 2008 година.